ΓΡΑΠΤΗ ΕΡΩΤΗΣΗ E-3490/98

υποβολή: Luigi Moretti (NI) προς την Επιτροπή

(25 Νοεμβρίου 1998)

Θέμα: Παρουσία ουρανίου στο σκυρόδεμα κατασκευών

Πρόσφατες επιστημονικές έρευνες κατέδειξαν ότι υπάρχει περίπτωση να εξευρεθούν ίχνη ουρανίου στο τσιμέντο που χρησιμοποιείται συνήθως για την οικοδόμηση κτιρίων, συμπεριλαμβανομένων οικιών, σχολείων και νοσοκομείων.

Είναι εν γνώσει της Επιτροπής οι επιστημονικές αυτές έρευνες;

Τί προτίθεται να πράξει η Επιτροπή για να διασφαλίσει τον υγιεινό χαρακτήρα των υλικών κατασκευής αυτών των κτιρίων;

Απάντηση της κας Cresson εξ ονόματος της Επιτροπής

(16 Φεβρουαρίου 1999)

Όλα τα οικοδομικά υλικά που προέρχονται από τους βράχους και το χώμα, συμπεριλαμβανομένου του σκυροδέματος, περιέχουν φυσικά ραδιονουκλεΐδια ουρανίου(238U),, θορίου (232Τh), καθώς και το ραδιενεργό ισότοπο του καλίου (40K). Οι παγκόσμιοι μέσοι όροι των συγκεντρώσεων των εν λόγω νουκλεϊδίων στον φλοιό της γης ανέρχονται σε 40, 40 και 400 becquerels ανά χιλιόγραμμο, περίπου, αντιστοίχως. Το 238U καθώς και το 232Τh αποτελούν τα αρχικά ραδιονουκλεΐδια μιας ραδιενεργού αλυσίδας αποικοδόμησης που σχηματίζει σε αλληλουχία ραδιονουκλεΐδια, συμπεριλαμβανομένου του ραδονίου, και η οποία ολοκληρώνεται τελικά με σταθερά ραδιονουκλεΐδια μολύβδου.

Η οδηγία 96/29/Ευρατόμ του Συμβουλίου της 13ης Μαΐου 1996 περί θεσπίσεως των βασικών προτύπων ασφαλείας για την προστασία της υγείας των εργαζομένων και του ευρέος κοινού από τους κινδύνους που προκύπτουν από ιοντίζουσες ακτινοβολίες(1), στον τίτλο VII, καθορίζει ένα πλαίσιο για τον έλεγχο της έκθεσης κατά την εργασία, εντός του οποίου η παρουσία φυσικών πηγών ακτινοβολίας οδηγεί σε σημαντική αύξηση της έκθεσης των εργαζομένων ή ατόμων από το ευρύ κοινό. Τα κράτη μέλη προσδιορίζουν τις δραστηριότητες που εντάσσονται στον εν λόγω προβληματισμό και δύνανται, ειδικότερα, να προσδιορίζουν την χρήση των οικοδομικών υλικών με αναβαθμισμένα επίπεδα φυσικής ραδιενέργειας ως εργασιακής δραστηριότητας κατά την έννοια του τίτλου VII.

Η σύσταση της Επιτροπής 90/143/Ευρατόμ της 21ης Φεβρουαρίου 1990 σχετικά με την προστασία του πληθυσμού από την έκθεση στο ραδόνιο μέσα στα κτίρια(2) θεσπίζει, για τις μέλλουσες κατασκευές, επίπεδα σχεδιασμού για την έκθεση στο ραδόνιο. Τα επίπεδα σχεδιασμού ανταποκρίνονται σε μέση ετήσια συγκέντρωση αερίων ραδονίου 200 becquerels ανά κυβικό μέτρο. Τα επίπεδα σχεδιασμού αποβλέπουν στο να βοηθηθούν οι αρχές στη θέσπιση κανονισμών, προτύπων ή κωδίκων για τις κατασκευαστικές πρακτικές, σε περιστάσεις υπό τις οποίες τα επίπεδα σχεδιασμού θα μπορούσαν να αποτελέσουν το αντικείμενο υπερβάσεων.

Η οδηγία 89/106/ΕΟΚ του Συμβουλίου της 21ης Δεκεμβρίου 1988 για την σύγκλιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών υλικών(3) θεσπίζει βασικές απαιτήσεις για τις κατασκευαστικές εργασίες. Αυτές πρέπει να σχεδιάζονται και να εκτελούνται κατά τρόπον ώστε η εκπομπή επικίνδυνου ραδονίου να μην συνιστά απειλή για την υγεία των διαμενόντων ή των γειτόνων.

Το τρέχον ειδικό ερευνητικό πρόγραμμα για την προστασία από τις ακτινοβολίες περιέχει επτά συμβάσεις για το ραδόνιο. Αυτές αφορούν: την εκτίμηση της επικινδυνότητας που συνεπάγεται η εισπνοή των προϊόντων αποικοδόμησης του ραδονίου; τον κίνδυνο προκλήσεως καρκίνου των πνευμόνων και την έκθεση στο ραδόνιο σε κατοικίες; τους κινδύνους από το ραδόνιο στα κατασκευαστικά υλικά; την αναδρομική αξιολόγηση των συγκεντρώσεων ραδονίου σε περιοχές που επηρεάζονται από εξορυκτικές δραστηριότητες ουρανίου και την αλληλοσύγκριση των παθητικών ανιχνευτών ραδονίου.

(1) ΕΕ L 159 της 29.6.1996.

(2) ΕΕ L 80 της 27.3.1990.

(3) ΕΕ L 40 της 11.2.1989.